ส่วนที่ 1

ข้อมูลสรุป (Executive Summary)

บริษัท แม็ทชิ่ง สตูดิโอ จำกัด (มหาชน) (“บริษัท”หรือ”MATCH”) ก่อตั้งเมื่อวันที่ 27 ตุลาคม
2535 และแปรสภาพเป็นบริษัทมหาชนเมื่อวันที่ 19 พฤศจิกายน 2545
บริษัทดำเนินธุรกิจรับจ้างผลิตภาพยนตร์โฆษณา (Production House)
ที่มีคุณภาพและมีชื่อเสียงเป็นระยะเวลาย่างเข้าปีที่ 14 เพื่อให้บริการลูกค้าที่เป็นบริษัทตัวแทนโฆษณา
(Advertising Agency) ทั้งในประเทศและต่างประเทศ
ซึ่งบริษัทเป็นบริษัทผลิตภาพยนตร์โฆษณาที่ได้รับรางวัลมากที่สุดติด 1 ใน 10 ของโลกในปี
2544-2545, 2547 และ2548 และมีผู้กำกับภาพยนตร์ 1
ท่านได้รับการจัดอันดับเป็นผู้กำกับภาพยนตร์โฆษณาที่ได้รับรางวัลมากที่สุดเป็นอันดับ 1 ของโลก

บริษัทมีนโยบายมุ่งเน้นการสร้างสรรค์ผลงานขึ้นอย่างมีคุณภาพ และสร้างความพึงพอใจให้กับลูกค้า
อีกทั้งการประกอบธุรกิจบันเทิงอย่างหลากหลายของกลุ่มบริษัทจึงเป็นทางเลือกใหม่ให้กับลูกค้าอย่างครบวงจร
และยังสามารถสนับสนุนธุรกิจในกลุ่มสายงานเดียวกันได้เป็นอย่างดี ซึ่งปัจจุบันบริษัทฯ
มีบริษัทในเครือทั้งสิ้น 9 บริษัท และกิจการร่วมค้า 1 แห่ง โดยแบ่งเป็นกลุ่มธุรกิจหลัก 7 กลุ่ม คือ
ธุรกิจผลิตภาพยนตร์โฆษณา, ธุรกิจผลิตรายการโทรทัศน์, ธุรกิจจัดกิจกรรมการแสดงโชว์,
ธุรกิจให้บริการและเช่าอุปกรณ์, ธุรกิจผลิตภาพยนตร์เรื่อง, ธุรกิจสิ่งพิมพ์
และธุรกิจจากการถ่ายภาพและธุรกิจผลิตและบริหารสื่ออิเล็คทรอนิคส์ ในปี 2548
บริษัทได้มีการพัฒนาและปรับปรุงโครงสร้างธุรกิจหลายด้าน ซึ่งก็ได้ผลเป็นที่น่าพอใจ ดังนี้

1. บริษัทได้มีการจำหน่ายเงินลงทุนในบริษัทร่วม คือ บริษัท เทค อ ะ ลุค จำกัด ในไตรมาส 1
ของปี 2548 เพื่อป้องกันมิให้เกิดการขัดแย้งทางผลประโยชน์ (Conflict of Interest)
ทั้งนี้เนื่องจากบริษัทได้เข้าไปลงทุนในธุรกิจผลิตและบริหารสื่ออิเล็คทรอนิคส์
ที่ใกล้เคียงกับธุรกิจของบริษัทร่วมดังกล่าว

2. บริษัทมีการเพิ่มสัดส่วนการลงทุนในบริษัท คนทำหนังสือ จำกัด จากสัดส่วนร้อยละ 60
เป็นร้อยละ 100
เพื่อเพิ่มศักยภาพในการบริหารจัดการและกำหนดแนวทางการดำเนินธุรกิจอย่างชัดเจน
และสามารถเชื่อมโยงหรือต่อยอดกับธุรกิจอื่นๆ ได้

3. บริษัทมีการลงทุนในหุ้นสามัญเพิ่มทุนของบริษัท แม็ทชิ่ง มูฟวี่ ทาวน์ จำกัด จำนวน 45.00
ล้านบาท เพื่อรักษาสัดส่วนการถือหุ้นให้เท่าเดิมคือ ร้อยละ 100
โดยการเพิ่มทุนของบริษัทย่อยนี้เป็นการเพิ่มทุนเพื่อการขยายธุรกิจใหม่ คือ ธุรกิจสตูดิโอถ่ายภาพ
และธุรกิจผลิตและบริหารสื่อผ่านจออิเล็คทรอนิคส์
ซึ่งเป็นการสร้างช่องทางธุรกิจใหม่ให้หลากหลายครบวงจร

4. บริษัทได้เข้าร่วมทุนกับบริษัท กรุงเทพโทรทัศน์และวิทยุ จำกัด และบริษัท บีบีทีวี โปรดัคชันส์
จำกัด จัดตั้งกิจการร่วมค้าดีทีซี
โดยมีวัตถุประสงค์เพื่ออำนวยความสะดวกให้แก่การจัดประกวดนางงามจักรวาล ประจำปี 2548
ที่ประเทศไทย โดยลงทุนในอัตราร้อยละ 33.33

ปัจจุบันบริษัทฯ มีทุนจดทะเบียน 411.00 ล้านบาท มูลค่าหุ้นละ 1 บาท และมีทุนที่เรียกชำระแล้ว
207.82 ล้านบาท ซึ่งผลจากการปรับปรุงโครงสร้างเพิ่มขึ้น มีผลทำให้ในปี 2548 กลุ่มบริษัท
มีสินทรัพย์รวม 1,004.21 ล้านบาท หนี้สินรวม 373.87 ล้านบาท และส่วนของผู้ถือหุ้น 630.34
ล้านบาท และผลการดำเนินงานโดยรวม มีรายได้ของกลุ่มบริษัท เป็นจำนวน 1,136.18 ล้านบาท
โดยแบ่งเป็นรายได้หลักจากธุรกิจผลิตภาพยนตร์โฆษณาในสัดส่วนร้อยละ 46.65
รายได้จากธุรกิจผลิตภาพยนตร์เรื่องในสัดส่วนร้อยละ 4.55 รายได้จากธุรกิจผลิตรายการโทรทัศน์
ในสัดส่วนร้อยละ 8.09 รายได้จากธุรกิจจัดแสดงโชว์ในสัดส่วนร้อยละ 26.84
รายได้จากธุรกิจบริการและให้เช่าอุปกรณ์ในสัดส่วนร้อยละ 11.07
รายได้จากธุรกิจถ่ายภาพและธุรกิจผลิตและบริหารสื่ออิเล็คทรอนิคส์ในสัดส่วนร้อยละ 0.34
ซึ่งเป็นธุรกิจใหม่ที่เพิ่งรับรู้รายได้ตอนปลายปี รายได้จากการขายสินค้าในสัดส่วนร้อยละ 1.51
และรายได้อื่นในสัดส่วนร้อยละ 0.95

จากแนวโน้มของธุรกิจโดยรวมยังมีการเติบโตอย่างต่อเนื่องตามภาวะทางเศรษฐกิจ
ประกอบกับการขยายธุรกิจใหม่ ซึ่งคาดหวังว่าจะทำให้มีส่วนเพิ่มของการทำกำไรในอนาคต
จึงทำให้บริษัทฯ เชื่อมั่นว่า
กลุ่มบริษัทมีโอกาสและมีความเป็นไปได้อย่างสูงในการสร้างรายได้และกำไรอย่างมั่งคั่งและมั่นคงให้แก่ผู้ถือหุ้นได้ในอนาคต